
Viorel Darie

Povești cu bunici, iepurași și vulpi

– O aventură delicată și emoționantă pentru copii — și pentru adulții care încă mai cred în povești –

Prefață

Dragi copii, bunici, părinți 

O alegorie, chiar dacă este scrisă pentru copii, e un gen aparte. De fapt, alegoria este un instrument literar și artistic, un procedeu stilistic, o metaforă, o fabulă, o povestire imaginară, ba chiar o ficțiune poetică. Simțurile vii din lanțul metaforic al acestei cărți sunt iepurași, vulpi, găini, animale și păsări îndrăgite deopotrivă de copii, bunici, și orice om cu drag de natură. Sfera semantică unitară în care se înscriu aceste povestiri este vatra țărănească atât de iubită de toată lumea, locul copilăriei noastre. Expunerea narativă este o metaforă continuă a vieții de zi cu zi a unor oameni simpli și a animalelor din jur, povestiri presărate cu momente inedite de sensibilitate, oferind o lectură delicioasă și antrenantă, și care ne îndeamnă la reflecție. De ce este însă această alegorie perpetuă? Aceasta este adevărata provocare, pe care vă invit să o descoperiți în paginile acestei cărți inedite a scriitorului Viorel Darie!

Iulia Toyo

Cuvânt înainte

[image: ]


Nu țineți minte, când aveați copilul sau nepotul mic, și vă punea să-i spuneți povești în fiecare seară? Și când nu mai găseați povești din cărți, erați nevoiți să improvizați povești din capul vostru, cu aceleași personaje, sau cu unele noi? Asta ca să amăgiți copilul seară de seară, cu minciuni sfruntate, despre animale și zâne, dar pe care micuțul le savura cu mare interes.

Și această carte este de aceeași factură, să prezinte o poveste închipuită, nicicum reală, dar frumoasă, întinsă pe nenumărate episoade, pentru miile de copii cărora le plac povești lungi, încurcate, interminabile, întinse pe multe zile, chiar luni. În care să născocim năzbâtii nemaipomenite cu niște animăluțe drăguțe, aflate chiar în curtea sau în pădurile din jurul nostru: iepurași, motani, vulpițe, pui de găini. Și unul mai exotic, jaguarul!

Poveștile se înlănțuie firesc de la un episod la altul, crește intensitatea acțiunii, se pun în mișcare bogății mari, evident fictive, dar care captivează micii ascultători. În finalul cărții, marile bogății dispar, dar ceea ce rămâne perpetuu, sunt animăluțele drăgălașe, care vor exista cât e lumea, și care vor continua să inspire alegorii perpetue.

Sunt mult recunoscător Iuliei, care aștepta cu nerăbdare redactarea fiecărui episod din carte, bucurându-se precum un copil ce este în sufletul ei, de năzbâtiile personajelor alegorice, dar veghind cu fermitate ca niciun animăluț să nu sufere, să nu fie pierdut, fiecare să aibă viața prosperă, frumoasă! Iulia a realizat și frumoasa copertă pentru această carte.

La fel de recunoscător sunt pentru mama Iuliei, Doamna Liliana Stancu, care a ilustrat poveștile cu desene sugestive, încântătoare. De asemenea, ea a făcut și corecția finală a manuscrisului cărții, ca totul să fie în perfectă stare!

Trebuie să mentionez ca Iulia și mama ei, Liliana, sunt artiste înnăscute, au o mulțime de filmulețe realizate pe Youtube pentru copii, dar și videoclipuri turistice interesante.

Autorul

Iepurașul

La marginea unui oraș, lângă o pădure întunecată, era o căsuță mică, dar îngrijită, unde își ducea veacul o bătrânică văduvă, cam săracă, dar harnică, și care îngrijea singură de gospodăria ei nevoiașă. În curtea ei,  împrejmuită de un gard de uluci, avea o grădină frumoasă, în care cultiva, în mare orânduială, straturi de salată, ceapă, morcovi și varză.

Ar fi trebuit să aibă ajutoare de la cei care mai trăiau în gospodărie, dar în cine să-și pună baza, căci nici motanul, nici câinele din gospodarie n-o puteau ajuta cu ceva. Motanul dormea cât era ziua de mare sub o streașină, pe niste trunchiuri de lemn, iar câinele, deși părea fioros, era inofensiv, dormea legat de lanț pe lângă cușca lui, toată ziua, la soare, iar când lătra, lătra aiurea, când nu trebuia, așa, să se afle în treabă. Scâncea când îi era foame, când știa că bătrânica trebuia să-i aducă de mâncare.

Femeia era bucuroasă că toate răsadurile i-au ieșit bine, morcovii și varza crescuseră, formau rânduri aliniate, de îți mișca inima de bucurie. Admira des straturile, roade ale muncii ei.

Însă, într-o zi, rămăsese cu gura căscată, când s-a dus să admire straturile din grădină: mai mulți morcovi din cei tineri erau scoși din rădăcini, mâncați pe jumătate, împrăștiați. La fel și două verze, din cele de abia legate, erau sfârtecate dintr-o parte! Oare ce să fie ?

A doua zi, parcă auzi un schelălăit nesigur al dulăului. Ieși în grădină să vadă ce este și văzu alte rădăcini de morcovi scoase, și ceva care le rodea de zor!

-  Aha tu ești ăla! Îți arat eu tie! Să vezi ce-ți fac, dacă te prind!

Era un urechiat, din acele dihanii cu pielicică moale, urechi lungi, mustăți și mai lungi, care avea de lucru în grădina bunicii. Auzind pașii ei, o luă la sănătoasa! Fugi spre gard, acolo era o deschizătură între două șipci, voia să fugă pe acolo pe unde intrase. De data asta, se înșelase. Din lăcomie, mâncă prea mult, burtica nu mai încapea prin gard. Bunica în urma lui, l-a prins, la scos de acolo, și-l ținea strâns la piept, căci se zvârcolea tare!

-  Deci tu erai cel care-mi prăpădeai morcovii și varza! Să vezi ce pățești de la mine, iepuroiule! zise bunica, ținându-l strâns, să nu se zbată.

-  Im  im im, voia să spună ceva iepurașul.

-  Ce vrei să spui?

-  Iartă-mă, nu mai fac pagubă în grădină! se auzi ca prin minune glasul iepurașului.

-  Bietul de tine! Îți era foame? Dar de ce stricai așa în batjocură o mulțime de morcovi și varză, de ce nu mâncai până la capăt ce-ai început?

-  N-o să mai fac așa, iartă-mă! O să ronțăi tot ce-am început! zise spășit iepurașul.

-  Bine, dacă ai zis tu așa, te iert! Îți dau drumul pe poartă, dar să fii băiat cuminte! Ne-am înțeles?

-  Da, bunicuță! Acum vreau acasă, în pădure!

Bunica i-a deschis poarta, i-a dat drumul, și dus a fost!

Alt iepuraș

După cum spuneam, iepurașul cel prins de bunica în gradină a devenit cuminte, iar ea l-a îndrăgit tare mult. De-abia aștepta ora când prin ulucii gardului apărea urechiatul, cu mustățile lui mergând înainte, și se apropia de staturile ei, să mai ronțăie un morcov, sau câteva frunze de varză. După ce se sătura, îl lua în brațe, îl mângăia, apoi îl lăsa să plece prin gaura gardului, pe unde intrase.

De la o zi, bunica văzu că iepurașul ei drag făcea ceva nefiresc: când pleca, mai smulgea un morcov, apoi ieșea prin gard cu acel morcov. Ea deveni curioasă, să vadă de ce face iepurașul așa ceva. S-a dus la poartă, privi în afara grădinii, și văzu ceva foarte curios: dincolo de gard, îl aștepta cineva pe iepurașul ei. Era un alt iepure, cam de o seamă, dar care tremura când vedea morcovul apropiindu-se de el, pesemne îi era tare foame. Apoi lua morcovul, ronț, ronț, îl termina degrabă.

Misterul s-a lămurit. Deci iepurașul ei mai avea un seamăn dincolo de gard. Ce observă ea că, celălalt iepuraș, avea o ureche doar pe jumătate. Oare ce-a pățit mititelul de-a rămas așa?

A doua zi, bunica așteptă când veni iepurașul ei în grădină, îl luă în brate, și-l întrebă:

-  Ce făceai ieri cu morcovul pe care l-ai scos prin gard?

-  Am dus la frățiorul meu! Era tare flămând, amărâtul de el! zise urechiatul cu temere că va fi certat de bunica.

-  Bietul de el! Era flămând. Dar de ce n-a intrat cu tine în grădină?

-  I-a fost rușine, poate și teamă!

-  Dar ce-i cu una din urechi, că era doar pe jumătate?

-  Vulpea! L-a prins în pădure vulpea rea, a vrut să-l mânânce de tot, dar n-a apucat, a venit repede mămica noastră și l-a salvat. Vulpea s-a speriat și-a fugit!

-  Și unde e frățiorul tău acum ?

-  Mă așteptă dincolo de gard.

-  Cheamă-l încoace, să-l vad și eu! 

S-a dus iepurașul afară, îi făcu semn frățiorului său să-l urmeze, și-au apărut amândoi în grădină, în fața bunicii.

-  Ia te uite ce frățior frumos ai! Păcat de urechiușă! Dar acum voi avea doi iepurași prieteni, să veniți împreună în grădină, mâncați din morcovi și varză până vă săturați, dar să nu faceți prăpăd! Ați înțeles?

-  Da, mulțumim, am înțeles! răspunseră amândoi.

Și așa veneau cei doi în grădină, se ospătau cu bunătăți. Creșteau și, pe zi ce trecea, se făceau mari și viguroși.

De la o vreme, bunica i-a îndrăgit așa de tare, încât le-a propus să stea tot timpul la casa ei, să doarmă pe un pătuț din odaia ei.

